b'\n_START_ARTICLE_\nKra\xc5\xa1ko jezero\n_START_PARAGRAPH_\nKra\xc5\xa1ka jezera so kra\xc5\xa1ka polja, stalno zalita z vodo, stalno poplavljena. V najve\xc4\x8d primerih je temu vzrok visoka gladina kra\xc5\xa1ke talne vode oziroma morske gladine, kakor je v primeru Vranskega jezera na Cresu . Med kra\xc5\xa1ka jezera bi lahko \xc5\xa1teli tudi polja, ki jih je \xc4\x8dlovek spremenil v jezera, najve\xc4\x8d zaradi izrabe vodne energije. Tudi na Cerkni\xc5\xa1kem jezeru je bil v 70. letih 20. stoletja poizkus stalne ojezeritve, da bi dobili jezero, predvsem za turizem._NEWLINE_Presihajo\xc4\x8da jezera so v bistvu ob\xc4\x8dasno poplavljena kra\xc5\xa1ka polja. Lep primer presihajo\xc4\x8dega jezera oziroma kra\xc5\xa1kega polja je Cerkni\xc5\xa1ko, ki je \xc4\x8dez leto suho, od jeseni do spomladi, pa ob ve\xc4\x8djih in dolgotrajnej\xc5\xa1ih padavinah, ojezeri. Piv\xc5\xa1ka presihajo\xc4\x8da jezera pa so poseben hidrolo\xc5\xa1ki primer. Ta jezera so kra\xc5\xa1ke depresije, ki se napolnijo le ob zelo visokem vodostaju, zaradi dviga nivoja podzemne vode nad nivo jezerskega dna. Polnijo se postopoma, eno za drugim in ne vsa naenkrat. Najbolj o\xc4\x8ditna razlika med presihajo\xc4\x8dimi ter obi\xc4\x8dajnimi jezeri je ta, da vodna gladina pri presihajo\xc4\x8dih zelo niha, oziroma, da ta celo izginjajo medtem, ko pri obi\xc4\x8dajnih jezerih, kratkoro\xc4\x8dno ne prihaja do velikih odstopanj._NEWLINE_Po trajanju stoje\xc4\x8de vode v jezerih, lo\xc4\x8dimo periodi\xc4\x8dno ter epizodno jezero. Periodi\xc4\x8dno se pojavlja v to\xc4\x8dno dolo\xc4\x8denih intervalih, epizodno pa enkrat na ve\xc4\x8d let (primer epizodnega jezera najdemo na dolenjskem v uvali Velike Dole, ju\xc5\xbeno od Zagorice). Piv\xc5\xa1ka presihajo\xc4\x8da jezera so periodi\xc4\x8dna._NEWLINE_Glede na nastanek jezerske kotanje lo\xc4\x8dimo korozijske, erozijske, glaciokra\xc5\xa1ke, udorne ter kotanje me\xc5\xa1anega nastanka. Vodne razmere v jezerih so odvisne od tega, kak\xc5\xa1en je v njih vodni dotok ali odtok. Pri nas je najve\xc4\x8d jezer izvirnih.'